ธนชาตปัดไถ่ถอนหุ้นกู้
ธนาคารธนชาตแจง ปีนี้ไถ่ถอนตราสารหนี้ด้อยสิทธิคล้ายทุน 7,130 ล้านบาท ไม่เกี่ยวหุ้นกู้ 1.3 หมื่นล้านบาท
9 เม.ย. 2558

ธนาคารธนชาตแจง ปีนี้ไถ่ถอนตราสารหนี้ด้อยสิทธิคล้ายทุน 7,130 ล้านบาท ไม่เกี่ยวหุ้นกู้ 1.3 หมื่นล้านบาท
แหล่งข่าวจากธนาคารธนชาต เปิดเผยว่า ธนาคารมีแผนจะไถ่ถอนตราสารหนี้ด้อยสิทธิที่มีลักษณะคล้ายทุนมูลค่า 7,130 ล้านบาท ที่ถือโดยผู้ถือหุ้นรายใหญ่ 2 ราย คือ บริษัท ทุนธนชาต และธนาคารสโกเทีย แคนาดา และนับตราสารหนี้ชนิดนี้เป็นเงินกองทุนชั้นที่ 1  
อย่างไรก็ดี เพื่อความแข็งแกร่งของธนาคาร จะมีการแปลงตราสารหนี้ด้อยสิทธินี้เป็นหุ้นสามัญตามความเหมาะสม เพื่อเสริมเงินกองทุนต่อสินทรัพย์เสี่ยง (บีไอเอส) ในส่วนของเจ้าของ สาเหตุที่เลือกออกตราสารหนี้ด้อยสิทธิคล้ายทุนให้ผู้ถือหุ้นใหญ่ทั้งสองกลุ่ม เพราะต้นทุนต่ำกว่าการออกหุ้นสามัญ โดยขณะนี้ผลตอบแทนต่อส่วนผู้ถือหุ้นของธนาคารอยู่ที่ 10.39 แต่ตราสารหนี้ด้อยสิทธิคล้ายทุนที่ออกมาจ่ายผลตอบแทน 6% ขณะที่ธนาคารแห่งประเทศไทย (ธปท.) แนะนำว่า ตราสารหนี้ก้อนนี้เป็นส่วนของเจ้าของอยู่แล้ว แม้เปลี่ยนเป็นหุ้นสามัญก็ไม่แตกต่าง
ทั้งนี้ ตราสารหนี้ด้อยสิทธิคล้ายทุนนี้ ไม่ใช่หุ้นกู้จำนวน 1.3 หมื่นล้านบาท ที่ธนาคารออกและเสนอขายให้กับนักลงทุนในปี 2557 มีอายุหุ้นกู้ 10.5 ปี  และธนาคารไม่มีแผนที่จะไถ่ถอนคืนตามที่มีการเสนอข่าวไปก่อนหน้านี้ โดยหุ้นกู้นี้สามารถนำไปสมทบเข้าเป็นเงินกองทุนขั้นที่ 2 ตามบีไอเอส
“ตราสารหนี้ทั้งสองประเภทไม่ใช่ประเภทเดียวกัน เกรงว่าผู้ถือหุ้นกู้จะสับสน” แหล่งข่าวเปิดเผย